再和
作者：蘇過
朝代：宋

paragraphs: 吾君如湯仁，常爲無災懼。
一夫恐不獲，貿貿悲輯屨。
二斗東南憂，詔書走晨暮。
陳陳發囷廩，粒食不待訴。
知公經綸手，故以民社付。
汪然叔度陂，不見偉節怒。
德星所臨次，民瘼消朽蠹。
祝祠往無愧，飛雨來半路。
耕犁及二麥，浸灌休老圃。
何人執筆書，爲瑞非虛語。
應言潁川鳳，未要貓相乳。
益欣獄訟少，三尺略細故。
丞掾從歌呼，謳謠入章句。
謝公未賦歸，赤子猶待哺。